ID-DEĊIŻJONI TAL-KUMMISSJONI
tat-15 ta' Ottubru 2004
li tistabbilixxi l-Forum Ewropew dwar it-Tmexxija Korporattiva
(Test b'relevanza għaż-ŻEE)
(2004/706/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Billi:
(1)
Tmexxija korporattiva tajba u trasparenti hija bżonjuża sabiex tikber il-kompetittivita' u l-effiċjenza tan-negozju fl-Unjoni Ewropea kif ukoll sabiex jissaħħu d-drittijiet ta' l-azzjonisti u l-protezzjoni ta' partijiet terzi,
(2)
F'Settembru 2001 il-Kummissjoni waqfet Grupp ta' Livell Għoli ta' Esperti Legali tal-Kumpaniji (High Level Group of Ċompany Law Experts) biex jagħmel rakkomandazzjonijiet għal qafas regolatorju modern għall-liġi tal-kumpaniji; il-mandat tal-Grupp ta' Livell Għoli ta' Esperti Legali tal-Kumpaniji ġie estiż aktar sabiex jittratta speċifikamnet numru ta' kwistjonijiet dwar it-tmexxija korporattiva,
(3)
Wara l-preżentazzjoni tar-rapport finali tal-Grupp ta' Livell Għoli ta' Esperti tal-Liġi tal-Kumpaniji fl-4 ta' Novembru 2002, il-Kunsill stieden lill-Kummissjoni sabiex tiżviluppa Pjan ta' Azzjoni għall-Liġi tal-Kumpaniji u t-Tmexxija Korporattiva; Pjan ta' Azzjoni bħal dan għandu jservi b'mod partikolari bħala rispons maħsub għan-nuqqasijiet korporattivi riċenti,
(4)
Il-Pjan ta' Azzjoni tal-Kummissjoni sabiex tiġi modernizzata l-Liġi tal-Kumpaniji u tittejjeb it-Tmexxija Korporattiva fl-Unjoni Ewropea (1) li ġie adottat f'Mejju 2003 identifika serje ta' azzjonijiet li huma meħtieġa sabiex jiġi mmodernizzat u ssimplifikat il-qafas regolatorju, inkluż il-ħolqien tal-Forum Ewropew dwar it-Tmexxija Korporattiva,
(5)
Fit-22 ta' Settembru 2003 il-Kunsill laqa' l-preżentazzjoni tal-Pjan ta' Azzjoni li hija kkunsidrata bħala element importanti sabiex jiġi stabbilit suq kapitali tranparenti u f'saħħtu f'Unjoni mkabbra; il-Kunsill ta l-approvazzjoni tiegħu għall-għarfien tal-Kummissjoni dwar l-importanza ta' konsultazzjoni ma' l-esperti u konsultazzjoni pubblika bħala parti integrali mill-iżvilupp tal-liġi tal-kumpaniji u t-tmexxija korporattiva fil-livell Ewropew u nnota l-intenzjoni tal-Kummissjoni li twaqqaf Forum fuq is-sistemi ta' tmexxija korporattiva fl-Unjoni Ewropea,
(6)
Il-Forum Ewropew tat-tmexxija Korporattiva għandu jservi bħala korp għall-bdil ta' informazzjoni u l-aħjar prassi li jeżistu fl-Istati Membri sabiex tikber il-konverġenza tal-kodiċi nazzjonali tat-tmexxija korporattiva kif ukoll bħala korp li jirrifletti, jiddibatti u jagħti parir lill-Kummissjoni fil-qasam tat-tmexxija korporattiva,
(7)
Il-Forum Ewropew dwar it-Tmexxija Korporattiva għandu jfassal ir-regoli tiegħu ta' proċedura u jirrispetta bis-sħiħ ir-rwol u l-prerogattivi ta' l-istituzzjonijiet (2),
ADOTTAT DIN ID-DEĊIŻJONI:
Artikolu 1
Grupp ta' esperti fuq it-tmexxija korporattiva fil-Komunità, imsejjaħ `Il-Forum Ewropew dwar it-Tmexxija Korporattiva (minn issa `l quddiem “Forum”) qed jiġi hawnhekk stabbilit.
Artikolu 2
Ir-rwol tal-Forum għandu jkun, fid-dawl ta' l-iżvilupp tal-prassi tat-tmexxija korporattiva fl-Istati Membri, biex ikabbar il-konverġenza tal-kodiċi nazzjonali tat-tmexxija korporattiva u biex jipprovdi pariri strateġiċi lill-Kummissjoni, jew fuq talba tal-Kummissjoni nnifsa jew fuq l-inizjattiva' tiegħu, fuq kwistjonijiet ta' politika fil-qasam tat-tmexxija korporattiva.
Artikolu 3
Il-Forum għandu jikkonsisti l-aktar fi tmintax-il membru li l-esperjenza u l-kompetenza tagħhom fit-tmexxija korporattiva huma rikonoxxuti fil-wisa' fil-Komunità. Il-membri tal- Forum għandhom jinħatru mill-Kummissjoni. Il-lista tal-membri hija riprodotta fl-anness.
Il-Kummissjoni għandha tkun preżenti għal-laqgħat tal-Forum u għandha tinnomina rappreżentant ta' livell għoli sabiex jipparteċipa fid-dibattiti.
Il-Forum għandu jkun ippresjedut minn rappreżentant tal-Kummissjoni.
Artikolu 4
Il-mandat tal-membri tal-Forum għandu jkun ta' tliet snin. Dan jista' jiġġedded. Wara li jiskadi l-perjodu ta' tliet snin, il-membri tal-Forum għandhom jibqgħu bil-mandat sakemm jiġu mibdula jew il-ħatra tagħhom tiġi mġedda. Fl-eventwalita' ta' riżenja jew mewt ta' xi membru tal-Forum waqt il-perjodu tal-ħatra, il-Kummissjoni għandha taħtar membru ġdid fil-Forum skond l-Artikolu 3.
Artikolu 5
Il-lista tal-membri għandha tiġi ppubblikata mill-Kummissjoni fil-Ġurnal Uffiċjali ta' l-Unjoni Ewropea bħala sors ta' informazzjoni.
Artikolu 6
Il-Forum jista' jistieden esperti u osservaturi sabiex jattendu dawn il-laqgħat.
Il-Forum jista' jwaqqaf gruppi ta' ħidma.
Artikolu 7
Il-Forum għandu jippreżenta rapport annwali lill-Kummissjoni.
Artikolu 8
Il-Forum għandu jadotta r-regoli ta' proċedura tiegħu.
Is-Segretarjat tal-Forum għandu jiġi pprovdut mill-Kummissjoni.
Artikolu 9
L-ispejjeż ta' l-ivvjaġġar u l-għixien magħmula mill-membri, osservaturi u esperti, b'konnessjoni ma' l-attivitajiet tal-Forum, għandhon jiġi rifonduti mill-Kummissjoni skond il-kondizjonijiet fis-seħħ fil-Kummissjoni. Il-funzjonijiet tagħhom ma jiġux rifonduti.
Artikolu 10
Il-Forum għandu jibda l-ħidma tiegħu fit-18 ta' Ottubru 2004.
Magħmula fi Brussell, fil15 ta' Ottubru 2004.